બાપુજી થોડી વાર શાંત બેસી રહ્યા. પછી તેઓ ગંભીર બની જઈ બોલ્યા : ‘આજે સૌથી ખરાબ કંઈ થયું હોય તો તે એ કે બાએ દીવડી મંગાવી ઘીનો દીવો કર્યો ! આજે મારો જન્મદિવસ છે તેથી દીવો કરવામાં આવ્યો છે. મારી આસપાસનાં ગામડાંમાં રહેનારા લોકોનું જીવન હું રોજ જોઉં છું. તેમને બાપડાંને રોટલા પર ચોપડવાને તેલ સુદ્ધાં મળતું નથી અને મારા આશ્રમમાં આજે ઘી બળી રહ્યું છે !’ પછી બા સામું જોઈને બાપુ બોલ્યા : ‘આટલાં વરસના સહવાસ પછી પણ તું આ જ શીખી કે ? આજે મારો જન્મદિવસ હોય પણ તેથી શું થયું ? આજે સત્કર્મ કરવાનું હોય, પાપ નહીં. બિચારા ગરીબ ખેડૂતોને જે ચીજ મળતી નથી તેનો આવી રીતે દુરુપયોગ આપણાથી થાય જ કેમ ?’